ANAN ปลื้ม”ยูนิโอ”ปิดขาย 3 อาคาร กวาดยอดขายกว่า 900 ลบ.
ANAN ปลื้ม"ยูนิโอ"ปิดขาย 3 อาคาร ยอดขายกว่า 900 ลบ.เผยปี 59 เปิด 4 อาคาร มั่นใจจะได้รับการตอบรับเป็นอย่างดีเหมือนเช่นเคย
10 พ.ย. 2558

นายชานนท์ เรืองกฤตยา ประธานเจ้าหน้าที่บริหาร และกรรมการผู้จัดการใหญ่ บริษัท อนันดา ดีเวลลอปเม้นท์ จำกัด (มหาชน) หรือ ANAN  เปิดเผยว่า สำหรับยูนิโอ คอนโด (UNIO) โครงการภายใต้เซ็กเม้นท์ใหม่ล่าสุด ซูเปอร์แวลูคอนโดโครงการแรกที่ประสบความสำเร็จดีเกินคาด เพียงไตรมาสเดียวสามารถปิดการขายไปแล้ว 3 อาคาร จากทั้งหมด 6 อาคารที่เปิดขาย เกินกว่าเป้าที่ตั้งไว้ มั่นใจความต้องการและกำลังซื้อคอนโดมิเนียมต่ำกว่าล้านบาท ยังมีอีกมากและเติบโตอย่างต่อเนื่อง โดยในปีหน้ายังคงเดินหน้าเปิดขายอีก 4 อาคาร มั่นใจจะได้รับการตอบรับเป็นอย่างดีเหมือนเช่นเคย
ทั้งนี้ มองภาพรวมคอนโดฯระดับราคาต่ำกว่า 1 ล้านบาท/ยูนิต ซึ่งสามารถตอบโจทย์ลูกค้าที่มีกำลังซื้อที่อยู่อาศัยในราคาไม่แพง แต่อยู่ในทำเลที่อยู่ในย่านที่อยู่อาศัย ใกล้แหล่งงานและเดินทางสะดวก ซึ่งถือว่าเป็นเซ็กเม้นท์ที่น่าจับตามองเพราะเป็นตลาดใหญ่
โดยเฉพาะกลุ่มเป้าหมายพนักงานบริษัทที่กำลังมองหาที่อยู่อาศัยหลังแรก ซึ่งอนันดาฯ มองเห็นถึงการเติบโตของเซ็กเม้นท์นี้ จากผลตอบรับที่ดีเกินคาดของ โครงการยูนิโอ คอนโด (UNIO Condo) Super Value Condominium ซึ่งเปิดขายเพียง 1 ไตรมาส สามารถปิดการขายไปแล้วกว่า 3 อาคาร โดยมียอดขายแล้วกว่า 900 ล้านบาท สามารถตอบโจทย์ความต้องการของคนหนุ่มสาวในยุคปัจจุบันได้เป็นอย่างดี 
 